projecte-aina/catalan_government_crawling huggingface dataset:
El Col·legi Oficial de Treball Social de Catalunya (TSCAT) i el Col·legi d'Educadores i Educadors Socials de Catalunya (CEESC), en col·laboració amb l'Autoritat Catalana de Protecció de Dades, organitzen aquest acte.
L'objectiu és donar a conèixer les novetats del Reglament general de protecció de dades i identificar les tasques que les entitats de l'àmbit social han de fer per adaptar-se a les noves obligacions.
La directora de l'Autoritat Catalana de Protecció de Dades, M. Àngels Barbarà, ha estat convidada a participar en la presentació de l'esdeveniment, juntament amb Conchita Peña, degana del TSCAT, i Francesca Ferrari, vicepresidenta del CEESC.
A més, Joana Marí, responsable d'Avaluació i Estudis Tecnològics i delegada de protecció de dades de l'APDCAT, pronunciarà la conferència "Principals novetats del Reglament general de protecció de dades i el seu impacte en l'àmbit social: introducció a la normativa de protecció de dades".
Al llarg de l'acte, s'exposaran les principals novetats i obligacions d'aquesta norma i els canvis de paradigma que suposa i, així mateix, es veuran casos pràctics aplicats a l'àmbit social.
L'acte tindrà lloc el proper 29 d'octubre, de 16.30 a 19.00 hores, a la Sala La Cuina de l'espai Francesca Bonnemaison, carrer Sant Pere Més Baix, 7, Barcelona.
Entre els dies 22 i 25 d'octubre, la directora de l'Autoritat Catalana de Protecció de Dades, M. Àngels Barbarà, va assistir a la 40a Conferència Internacional d'Autoritats de Privacitat i Protecció de Dades, enguany organitzada pel Supervisor Europeu de Protecció de Dades.
En aquesta ocasió, l'eix central de la Conferència va girar al voltant de l'ètica, com a element que ha de ser present tant a l'hora d'afrontar la tasca reguladora en aquesta matèria com en la interpretació de la llei i, especialment, en la recerca de solucions en els casos en què el dret vigent encara no ens pot donar una solució.
També es van tractar altres qüestions, com ara les implicacions de la intel·ligència artificial per a la protecció de dades, la col·laboració entre les autoritats de control o les implicacions derivades del nou Reglament general de protecció de dades.
En relació a les declaracions i resolucions que es van adoptar durant la sessió tancada de les autoritats de control, destaquen, entre d'altres acords, una declaració sobre ètica i protecció de dades en la intel·ligència artificial i una resolució sobre plataformes d'aprenentatge digital ( e-learning ).
Podeu consultar el textos disponibles en versió original:
RESOLUCIÓ SOBRE PLATAFORMES D'E-LEARNING
DECLARACIÓ SOBRE ÈTICA I PROTECCIÓ DE DADES EN INTEL·LIGÈNCIA ARTIFICIAL
El Consorci de Salut i Social de Catalunya (CSC) organitza aquesta jornada sectorial, a la qual ha estat convidada a participar la directora de l'Autoritat Catalana de protecció de Dades, M. Àngels Barbarà.
L'objectiu d'aquest esdeveniment és donar a conèixer experiències del sector de la salut relacionades amb el Reglament general de protecció de dades (RGPD), d'aplicació obligada arreu d'Europa des del 25 de maig.
La directora de l'Autoritat Catalana de Protecció de Dades (APDCAT), Maria Àngels Barbarà farà la conferència central de l'acte al voltant de les novetats més rellevants de la nova normativa aplicables en l'àmbit de la salut.
Al llarg de la jornada, els delegats de protecció de dades de dues entitats sanitàries i de l'Ajuntament de Barcelona exposaran les seves experiències en l'aplicació del Reglament.
Finalment, en l'ultima part de la sessió, es resoldran els dubtes sobre l'RGPD que el Consoci de Salut i Social de Catalunya ha rebut abans de la jornada.
L'acte tindrà lloc el proper 30 d'octubre, de 10.00 a 13.00 hores, a la seu del Consorci de Salut i Social de Catalunya, avinguda Tibidabo, 21, Barcelona.
Per a més informació, podeu consultar el programa de l'acte.
Seu del Consorci de Salut i Social de Catalunya
La directora de l'Autoritat Catalana de Protecció de Dades, M. Àngels Barbarà, va participar en l'acte organitzat pel Col·legi Oficial de Treball Social de Catalunya (TSCAT) i el Col·legi d'Educadores i Educadors Socials de Catalunya (CEESC).
L'objectiu va ser donar a conèixer les novetats del Reglament general de protecció de dades (RGPD) i identificar les tasques que les entitats de l'àmbit social han de fer per adaptar-se a les noves obligacions.
Així, M. Àngels Barbarà, al llarg del seu parlament d'inauguració de l'esdeveniment, va fer referència que l'RGPD basa la concreció de les obligacions per als responsables del tractament en dos pilars: el principi de la responsabilitat proactiva i l'enfocament en el risc.
Aquests dos elements defineixen les obligacions precises i la forma de complir-les.
La directora va incidir en el fet que "quan es parla de tractament de dades personals, no es pot limitar a pensar en la privacitat, sinó que el tractament de dades pot suposar una ingerència en els drets i llibertats de les persones".
En resum, concloïa que l'RGPD obliga els responsables i els encarregats del tractament a participar activament en la definició i concreció de les accions i mesures encaminades a garantir els drets de les persones, d'acord amb l'avaluació del risc realitzada.
En aquest context, més que mai, la correcta garantia dels drets de les persones, mitjançant un ús responsable i segur de la seva informació, pot afavorir i enfortir la relació quan la confiança abasta, també, l'organització i gestió de la informació personal.
Al llarg de l'acte, Joana Marí, delegada de protecció de dades de l'APDCAT, va pronunciar una conferència sobre les principals novetats del Reglament general de protecció de dades i el seu impacte en l'àmbit social.
L'acte va tenir lloc el 29 d'octubre, a la Sala La Cuina de l'espai Francesca Bonnemaison.
La directora de l'Autoritat Catalana de Protecció de Dades, M. Àngels Barbarà, ha pronunciat la conferència central de la jornada organitzada pel Consorci de Salut i Social de Catalunya (CSC).
L'objectiu d'aquest esdeveniment ha estat donar a conèixer experiències del sector de la salut relacionades amb el Reglament general de protecció de dades (RGPD), d'aplicació obligada arreu d'Europa des del 25 de maig.
Maria Àngels Barbarà, al llarg de la seva la conferència sobre les novetats més rellevants de la nova normativa aplicables en l'àmbit de la salut, ha incidit en el fet que l'RGPD ha ampliat les categories especials de dades, afegint les dades genètiques i les dades biomètriques a les que ja regulava l'LOPD.
També ha comentat que en el sector de la salut s'ha de tenir en compte que hi ha col·lectius, com els de pacients, menors, gent gran o persones amb alguna discapacitat, que amb el Reglament són considerats col·lectius vulnerables.
Per tant, el compliment del conjunt d'obligacions regulades a l'RGPD requereix una especial atenció.
La directora ha exposat que l'RGPD basa la concreció de les obligacions per als responsables del tractament en dos pilars: el principi de la responsabilitat proactiva i l'enfocament en el risc.
Aquests dos elements defineixen les obligacions precises i la forma de complir-les.
Al llarg de la intervenció també s'han tractat aspectes cabdals, com ara la figura del delegat de protecció de dades i quan s'ha de nomenar, i les avaluacions d'impacte.
Finalment, ha conclòs que en l'àmbit sanitari les principals qüestions que cal revisar són les que afecten la gestió de la informació.
Aquest sector tracta dades molt sensibles i, en molts casos, relatives a persones que es troben en situacions d'especial vulnerabilitat.
Una gestió adequada de la informació ajudarà a generar més confiança en els usuaris i, per tant, afavorirà la prestació del servei.
L'acte ha tingut lloc el 30 d'octubre, a la seu del Consorci de Salut i Social de Catalunya.
La jornada del 23 de novembre de 2018, Balanç dels sis mesos d'aplicació del Reglament General de Protecció de Dades i se celebrarà al:
CENTRE D'ESTUDIS JURÍDICS, carrer d'Ausiàs Marc, 40, Barcelona.
L'Autoritat Catalana de Protecció de Dades organitza una jornada, per fer balanç dels avenços portats a terme en el compliment del Reglament general de protecció de dades (RGPD).
Al llarg de l'acte, es farà una valoració dels sis mesos de la plena aplicació de l'RGPD i de les perspectives de futur, amb la presentació de les novetats que incorpora la nova llei de protecció de dades (LOPD).
També s'analitzarà la base jurídica dels tractaments de dades personals i com gestionar les notificacions de les violacions de seguretat.
Finalment, es presentaran els resultats de l'enquesta feta per l'APDCAT en el marc del GPEN (Global Privacy Enforcement Network), sobre el compliment del principi d'accountability (responsabilitat proactiva) entre els ajuntaments de Catalunya.
Com hem indicat, la jornada finalment tindrà lloc el proper 23 de novembre, de 10.30 a 13.00 hores, a la sala d'actes del CENTRE D'ESTUDIS JURÍDICS, carrer d'Ausiàs Marc, 40, Barcelona.
Inici de les acreditacions a les 10.00 hores.
L'activitat s'adreça als responsables i als professionals en l'àmbit de la protecció de dades i la privacitat.
Per a més informació, adjuntem el programa de la jornada.
L'assistència és lliure, però es requereix inscripció prèvia:
L'APDCAT serà present al parc tecnològic de la Ciutat dels Somnis d'enguany, que se celebra a la Fira de Montjuïc de Barcelona del 27 al 31 de desembre, per ajudar els nens i nenes a navegar per Internet tenint cura de les seves dades personals.
Durant tot l'any, l'Autoritat organitza activitats per ajudar els joves a protegir adequadament la seva informació personal.
A la Ciutat dels Somnis, el saló de Nadal organitzat per l'Ajuntament de Barcelona, l'APDCAT ha preparat activitats lúdiques adreçades a nens i nenes de 4 a 12 anys.
Els infants cada cop tenen accés a Internet des d'edats més primerenques, a través de smartphones, tauletes i tota mena d'apps i xarxes socials.
Per això, la Ciutat dels Somnis compta també amb un parc tecnològic des del qual l'APDCAT, amb jocs, oferirà als infants la possibilitat de convertir-se en veritables experts tecnològics i, alhora, aprendre a protegir les seves dades personals i navegar amb tranquil·litat per Internet.
En un cinema preparat al mateix espai, es projectarà el conte Jo soc gran, per explicar als nens de 4 a 7 anys, de manera molt didàctica i divertida, la importància de protegir adequadament les dades quan naveguen per la xarxa.
Els nens de 8 a 12 anys, i els adults que els acompanyen, podran jugar al taller "Com construïm les contrasenyes?", per saber com generar contrasenyes segures i úniques que ningú pugui desxifrar.
També per a aquests infants més grans, que ja utilitzen de manera habitual dispositius mòbils i es mouen per apps, xarxes socials i pàgines web, l'Autoritat ha preparat una activitat online que faran en tauletes electròniques: veuran un vídeo sobre protecció de la informació personal i jugaran en línia, per superar una sèrie de preguntes i demostrar les seves ciberhabilitats i, finalment, aconseguir el carnet de crack online.
En definitiva, tot un seguit d'activitats divertides per protegir-se davant els riscos de la xarxa i fer que la navegació sigui una experiència positiva.
Us convidem a visitar-nos al recinte firal de Montjuïc, Pavelló 1, nivell 0, de Barcelona.
Recinte firal de Montjuïc, Pavelló 1, nivell 0
L'Autoritat Catalana de Protecció de Dades ha participat en el Màster en govern local, organitzat per la Càtedra Enric Prat de la Riba d'Estudis Jurídics Locals, creada per la Fundació Aula d'Alts Estudis d'Electes de l'Associació Catalana de Municipis i la Universitat Autònoma de Barcelona.
Les sessions formatives del màster estan adreçades als càrrecs electes de les entitats locals catalanes.
L'objectiu és actualitzar els coneixements inclosos en aquests programes formatius i articular un fòrum de debat i de resolució dels problemes i dels reptes que preocupen els responsables de la política municipal.
Al llarg de l'acte, celebrat el 19 de gener de 2019 a l'Escola de Postgrau del Campus UAB de Bellaterra, s'ha debatut sobre l'actualització normativa i jurisprudencial i sobre diferents qüestions d'actualitat.
La sessió de l'Autoritat, a càrrec de Joana Marí, delegada de protecció de dades de l'APDCAT, ha tractat sobre les principals novetats del Reglament general de protecció de dades.
Enguany celebrarem el Dia Europeu de la Protecció de Dades seguint amb l'anàlisi dels canvis que comporta la nova normativa europea, aquest cop analitzant les repercussions en l'àmbit de l'ètica i les tecnologies emergents.
Es fa necessari revisar els valors i principis que fonamenten la nostra societat per fer front als canvis socials, econòmics, polítics, etc. que suposa la digitalització de la societat.
Les persones passen de ser vistes com a individus, a ser vistes com a subjectes digitals definits per allò que s'infereix de les dades que difonen.
Al llarg de l'acte, comptarem amb la participació d'Alessandro Mantelero, relator d'Intel·ligència Artificial i Protecció de Dades del Consell d'Europa que farà la conferència: La perspectiva ètica en les avaluacions d'impacte i en la intel·ligència artificial.
La sessió tindrà lloc el 25 de gener de 2019, de 09.45 a 12.30 hores, a l'Aula Europa, seu de les institucions europees a Barcelona, passeig de Gràcia, 90, 08008 Barcelona.
L'assistència és lliure, però es requereix inscripció prèvia:
Aula Europa, seu de les institucions europees a Barcelona, passeig de Gràcia, 90, 08008 Barcelona.
L'Autoritat Catalana de Protecció de Dades presenta aquest informe, en la jornada organitzada per valorar el compliment del Reglament general de protecció de dades (RGPD), a l'any de la seva aplicació.
Amb aquesta auditoria s'ha volgut verificar el grau de compliment de la legislació de protecció de dades en els portals de la transparència, i l'informe inclou un seguit de pautes per tal d'ajudar a les entitats a complir amb els deures de publicitat activa, sense vulnerar el dret a la protecció de dades personals.
Podeu consultar l'informe en aquest enllaç.
L'Autoritat Catalana de Protecció de Dades organitza una jornada per valorar el compliment del Reglament general de protecció de dades (RGPD), a l'any de la seva aplicació, i exposar com des de l'APDCAT es vol afrontar el futur de la privacitat.
A la jornada, es tractarà sobre la figura del delegat de protecció de dades com a figura clau de l'Accountability, i de les noves responsabilitats de l'encarregat del tractament.
També es tractarà sobre les auditories preventives que realitza l'APDCAT i es presentarà l'informe de l'auditoria que s'ha fet per verificar el compliment de la legislació de protecció de dades en els portals de la transparència.
La jornada tindrà lloc el proper 15 de maig, de 10.30 a 13.00 hores, a l'Auditori del Conservatori Municipal de Música, carrer del Bruc, 110 - 112, Barcelona.
Inici de les acreditacions a les 10.00 hores.
L'activitat s'adreça als responsables i als professionals en l'àmbit de la protecció de dades i la privacitat.
Gairebé 200 persones van assistir els passats 4 i 5 d'octubre al Palau del Parlament de Catalunya, on l'Agència Catalana de Protecció de Dades va celebrar la I Convenció Internacional sobre La Protecció de Dades en els Estats Plurinacionals i Federals.
L'aprofundiment en la cooperació entre autoritats i les tensions entre seguretat i protecció de dades es van convertir en els eixos principals de les sessions.
La Convenció va comptar amb la participació de professionals i experts en protecció de dades d'Alemanya, Bèlgica, Canadà, i Suïssa; així com de representants de les agències de protecció de dades de l'Estat espanyol i de la Unió Europea.
Tots ells varen protagonitzar més d'una desena de conferències, taules rodones i debats.
Entre les conclusions de la Convenció hi va haver consens en la necessitat d'aprofundir en la col·laboració entre autoritats de protecció de dades tant a nivell infraestatal com internacional, al mateix temps que es posava de manifest que la divisió entre sector públic i privat es diluïa a l'hora de tractar la protecció de dades.
D'altra banda es va destacar la necessitat de marcar els límits de la protecció de dades davant les mesures de seguretat estatals i les ingerències que permeten les noves tecnologies.
L'esdeveniment, que es va celebrar en el marc de III Encuentro de Agencias Autonómicas de Protección de Datos, també va tenir en compte les oportunitats que ofereix el nou Estatut de Catalunya en la garantia del dret a la protecció de dades, especialment a l'hora de parlar de la cooperació entre agències autonòmiques.
En els propers dies disposareu de més informació sobre el contingut de les intervencions.
Ja podeu consultar les conclusions de la 28 Conferència Internacional de Comissaris de Protecció de Dades, celebrada a Londres els passats 2 i 3 de novembre.
Organitzada sota el lema "Una societat de la vigilància?", la Conferència va comptar amb la presència d'autoritats en la matèria arribades d'arreu del món.
Esther Mitjans, i altres membres de l'Agència hi van ser convidats.
Les qüestions relatives a seguretat i protecció de la intimitat van ser les protagonistes d'una Conferència que va analitzar quins són els límits que cal marcar per tal d'evitar que els avenços tecnològics i les iniciatives del sector públic i privat construeixin una societat de control sobre els ciutadans.
El propi Comissari d'Informació del Regne Unit, Richard Thomas, va exemplificar aquesta situació quan informava als assistents que, en la seva visita a Londres, passejarien per una ciutat amb quatre milions de càmeres de videovigilància i marcada pels atemptats del juliol de 2005.
La Conferència també va proposar una mirada als règims totalitaris del passat per tal de tenir presents les conseqüències dels estats controladors, així com referències al paper del sector privat i a la importància de les agències de protecció de dades per tal de garantir la privacitat dels ciutadans.
CICLE DE CONFERÈNCIES SOBRE PROTECCIÓ DE DADES DE CARÀCTER PERSONAL Propera conferència: Dilluns, 4 de desembre, a les 12:30 hores Títol: Qüestions pràctiques i habituals en els col·legis professionals en matèria de protecció de dades Ponent: Eduard Chaveli Donet
- Advocat especialista en Dret de les TIC.
- Director d'AUDEDATOS, consultoria en Protecció de Dades.
- Ha dirigit nombrosos projectes d'adequació i auditories LOPD.
Té nombroses publicacions en la matèria, entre les que destaquen:
Web de la Agència Catalana de Protecció de dades.
En col·laboració amb Carolina Sanchís Crespo.
- Professor de la "Escuela de Profesionales de la Informática" (Epic) de Florida Centre de Formació (centre adscrit a la Universitat de València).
- Membre del Comité organitzador i ponente del "Workshop en contenidos y aspectos legales sobre la sociedad de la información" en les seves Edicions 2002-2006 celebrades a València i organitzades, entre altres, per la Universitat Politècnica de València, Ministeri d'Educació Ciència i Esports, Generalitat Valenciana i Il·lustre Col·legi d'Advocats.
- Professor de l ́assignatura "Derecho de las nuevas tecnologías" en la Escuela de Práctica Jurídica del Il·lustre Col·legi d'Advocats de València.
- Ponent en nombrosos cursos, seminaris, conferències, taules rodones etc... sobre la matèria.
Amb la col·laboració de la Secció de Dret Informàtic de l'Il·lustre Col·legi d'Advocats de Barcelona.
Les persones interessades poden enviar un correu electrònic a [EMAIL] tot indicant el nom i cognoms, adreça postal i electrònica i l'empresa, l'entitat o l'organisme públic corresponent.
Les dades personals que faciliteu passaran a formar part d'un fitxer titularitat de l'Agència Catalana de Protecció de Dades; autoritzeu expressament que siguin tractades per a la gestió de l'assistència a la conferència.
Podeu exercir els drets d'accés, rectificació, cancel·lació i oposició davant l'Agència (carrer Llacuna, 166, 7a planta - 08018 de Barcelona) mitjançant un escrit amb fotocòpia del Document d'Identitat.
L'Agència Catalana de Protecció de Dades i la Càtedra Jean Monnet de la Universitat Autònoma de Barcelona organitzen el proper 15 de desembre la jornada 'Drets Fonamentals i Convenció de Prüm.
Protecció de dades i Globalització'.
La trobada es durà a terme a l'Aula Europa, seu de les institucions europees a Barcelona, on es debatran els efectes d'aquest tractat internacional sobre els drets fonamentals i la protecció de dades.
La Convenció de Prüm és un acord que suposa un salt qualitatiu en matèria antiterrorista i en la lluita contra la delinqüència i la migració il·legal.
Firmada el passat maig de 2005 per Alemanya, Àustria, Bèlgica, Espanya, França, Luxemburg i els Països Baixos; la Convenció implica un reforç important de les mesures de seguretat estatal.
Per tal que la seva implantació respecti els drets fonamentals dels ciutadans es fa especialment necessari un estudi dels preceptes de la Convenció des d'aquesta perspectiva.
Aquest és l'eix central de la jornada organitzada per l'Agència i la Càtedra Jean Monnet de la UAB, un anàlisi de l'impacte de la Convenció de Prüm en els drets fonamentals en general i, més concretament, sobre el dret d'autodeterminació informativa.
Hi ha programades més d'una desena de ponències repartides al llarg de tot el dia que versen sobre temes com el tractament de la informació genètica, les mesures antiterroristes, la seguretat estatal, les mesures de control migratori, l'ús dels fitxers policials i l'exercici i garantia del dret a la protecció de dades personals; entre d'altres.
Per a més informació podeu consultar el programa en català / en castellà
L'assistència a la jornada requereix inscripció prèvia.
Butlleta en català / en castellà
La revista anglesa especialitzada en protecció de dades Data Protection Law & Policy ha publicat en el seu últim número (Vol.
03, Issue 12, de desembre de 2006) un article entorn a la I Convenció Internacional sobre la Protecció de Dades en els Estats Plurinacionals i Federals.
El text recull les conclusions de la trobada organitzada per l'Agència Catalana de Protecció de Dades el mes octubre de 2006, la primera d'aquestes característiques que se celebra a l'Estat.
També podeu llegir-lo en català
L'Agència Catalana de Protecció de Dades amplia el termini de presentació de sol·licituds per la concessió de vuit beques de col·laboració i recerca que tenen per objecte afavorir el coneixement de la protecció de dades, així com les funcions i activitats realitzades per les autoritats que protegeixen aquest dret.
També són objectiu d'aquestes beques la recerca en l'àmbit de la definició i implantació de mesures de seguretat tècniques i organitzatives i la recerca en aspectes concrets relacionats amb la incidència de les noves tecnologies en l'àmbit del dret a la protecció de dades personals.
Les beques s'adrecen a persones llicenciades en els cinc anys anteriors a la data de publicació de la convocatòria.
Les persones interessades poden obtenir més informació a la resolució de la convocatòria i de les bases reguladores de les beques publicada al DOGC núm. 4805, de 23 de gener de 2007.
El termini de presentació de sol·licituds s'amplia fins el 19 de febrer, tal i com estableix el DOGC núm 4819, de 12 de gener de 2007.
Ja podeu descarregar-vos el nou programari per a la notificació de fitxers al Registre de Protecció de Dades de Catalunya.
La nova versió del sistema inclou algunes novetats importants, entre les que destaquen la incorporació de la signatura electrònica per a la gestió íntegrament telemàtica de les notificacions, les transmissions telemàtiques xifrades mitjançant una capa SSL i un nou sistema de notificacions que permet gestionar-les d'una manera més fàcil.
També podeu continuar trametent les notificacions amb la versió anterior.